KOMISJONI TEATIS

2018. aastal ringluses olnud lubatud heitkoguse ühikute avaldamine direktiiviga 2003/87/EÜ loodud ELi heitkogustega kauplemise süsteemi kohase turustabiilsusreservi jaoks

(2019/C 167/04)

1. Sissejuhatus

2015. aastal võtsid nõukogu ja Euroopa Parlament vastu otsuse asutada direktiiviga 2003/87/EÜ (1) loodud ELi heitkogustega kauplemise süsteemi (edaspidi „ELi HKS“) raames turustabiilsusreserv (2). See reserv rakendati tööle jaanuaris 2019. Turustabiilsusreservi eesmärk on vältida olukorda, kus ELi CO2-turul tekib lubatud heitkoguse ühikute (edaspidi „LHÜd“) suur struktuurne ülejääk ja kaasneb oht, et ELi HKSi kaudu ei anta vajalikku investeerimissignaali ELi heitkoguste kulutõhusal viisil vähendamise eesmärgi täitmiseks.

Nimetatud otsuses on sätestatud, et alates 2017. aastast avaldab komisjon iga aasta 15. maiks ringluses olevate LHÜde koguarvu. Selle arvu alusel määratakse kindlaks, kas järgmisel aastal enampakkumisel müüa kavandatavad LHÜd tuleks lisada reservi.

15. mail 2018 avaldas komisjon 2017. aastal ringluses olnud LHÜde koguarvu (ligikaudu 1,65 miljardit ühikut) (3). Kooskõlas turustabiilsusreservi käsitlevate eeskirjadega lisatakse alates 1. jaanuarist 2019 esimese kaheksa kuu jooksul turustabiilsusreservi 264 731 936 LHÜd (4).

Käesolev on kolmas teatis turustabiilsusreservi kohta ja selles käsitletakse 2018. aasta olukorda. Selles on esitatud ringluses olevate LHÜde koguarv ja üksikasjalikult kirjeldatud selle arvutamise viisi. Käesoleva teatise avaldamisega määratakse kindlaks ajavahemikul septembrist 2019 kuni augustini 2020 reservi lisatavate LHÜde arv.

2. Turustabiilsusreservi toimimine

Turustabiilsusreserv hakkab automaatselt tööle, kui ringluses olevate LHÜde koguarv jääb väljapoole kindlaksmääratud vahemikku. LHÜsid lisatakse reservi juhul, kui ringluses olevate LHÜde koguarv on üle künniseks määratud 833 miljoni. LHÜsid vabastatakse reservist juhul, kui ringluses olevate LHÜde koguarv on alla 400 miljoni. Tegelikkuses tähendab LHÜde reservi lisamine seda, et tulevikus müüakse neid enampakkumisel vähem, ja LHÜde reservist vabastamine seda, et neid müüakse enampakkumisel 100 miljoni võrra rohkem.

Seepärast on reservi toimimise seisukohalt väga oluline avaldada ringluses olevate LHÜde koguarv, mille alusel LHÜsid reservi lisatakse või sealt vabastatakse.

ELi HKSi läbivaatamise (5) raames tehti turustabiilsusreservi toimimise osas olulisi muudatusi. Aastatel 2019–2023 kahekordistatakse ajutiselt protsendimäärasid, mida kasutatakse reservi lisatavate LHÜde arvu kindlaksmääramiseks, kui ringluses olevate LHÜde koguarv on üle künniseks määratud 833 miljoni, 12 %-lt 24 %-le. Lisaks muutub alates 2023. aastast kehtetuks turustabiilsusreservis hoitavate LHÜde see osa, mis ületab eelmisel aastal enampakkumisel müüdud LHÜde koguarvu.

Seepärast lisatakse käesoleva teatise alusel 1. septembril 2019 algava 12 kuu pikkuse perioodi jooksul reservi 24 % (6) ringluses olevate LHÜde koguarvust. Vastav kogus arvatakse liikmesriikide enampakkumiste mahtudest maha, arvestades nende osa enampakkumisel. Sellega seoses on vaja meelde tuletada, et liidus solidaarsuse ja majanduskasvu edendamise eesmärgil eraldatud LHÜsid ei võeta kuni 31. detsembrini 2025 asjaomase osa kindlaksmääramisel arvesse.

3. Ringluses olevate LHÜde koguarv

Otsuse (EL) 2015/1814 artikli 1 lõikes 4 on sätestatud: „Ringluses olevate LHÜde koguarv asjaomasel aastal on alates 1. jaanuarist 2008 emiteeritud LHÜde kumulatiivne arv, sealhulgas direktiivi 2003/87/EÜ artikli 13 lõike 2 kohaselt kõnealusel perioodil väljastatud LHÜde arv ning käitiste õigused kasutada ELi HKSi kohaseid rahvusvahelisi ühikuid seoses enne kõnealuse aasta 31. detsembrit tekkinud heitkogustega; sellest arvatakse maha ELi HKSi kuuluvate käitiste tõendatud heitkoguste summa tonnides ajavahemikul 1. jaanuarist 2008 kuni sama aasta 31. detsembrini, kõik direktiivi 2003/87/EÜ artikli 12 lõike 4 kohaselt kehtetuks tunnistatud LHÜd ning reservis olevate LHÜde arv.“

Lühidalt arvutatakse turustabiilsusreservi lisamise ja sealt vabastamise seisukohalt oluline ringluses olevate LHÜde koguarv järgmise valemiga:

ringluses olevate LHÜde koguarv = pakkumine – (nõudlus + turustabiilsusreservis olevad LHÜd).

Ringluses olevate LHÜde koguarv sõltub kolmest eri näitajast: esiteks, alates 1. jaanuarist 2008 pakkumisel olevate LHÜde arv; teiseks, tagastatud või kehtetuks tunnistatud LHÜde arv („nõudlus“), ja kolmandaks, reservi maht.

Otsuse (EL) 2015/1814 kohaselt ei võeta selles kontekstis arvesse lennunduse LHÜsid ega lennundusest tulenevaid tõendatud heitkoguseid.

3.1. Pakkumine

LHÜde pakkumine turul sõltub järgmisest viiest eri näitajast:

— ajavahemikuga 2008–2012 (teine etapp) seotud ülekantud LHÜde arv,

— ajavahemikul 1. jaanuarist 2013 kuni 31. detsembrini 2018 tasuta, sealhulgas uute osalejate reservist, eraldatud LHÜde arv,

— ajavahemikul 1. jaanuarist 2013 (7) kuni 31. detsembrini 2018 enampakkumisel müüdud LHÜde arv,

— Euroopa Investeerimispangas programmi „NER300“ raames rahaks ümber arvutatud LHÜde arv ja

— rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2018 tekkinud heitkogustega.

ELi HKSi teisest etapist on üle kantud LHÜsid 1 749 540 826 (8). See ülekantud ühikute koguarv on ELi HKSi teise etapi jooksul eraldatud selliste LHÜde koguarv, mida ei tagastatud vastavalt tõendatud heitkogustele ega tunnistatud kehtetuks. Seega väljendatakse selle arvuga selliste ELi HKSi LHÜde arvu, mis olid ajavahemiku 2013–2020 (kolmas etapp) alguskuupäeval 1. jaanuaril 2013 ringluses, ja seda võetakse arvesse ka arvutuses, millega tehakse kindlaks ringluses olevate LHÜde koguarv.

Vastavalt ühise enampakkumisplatvormi ja asjakohaste ühismeetmeväliste platvormide (9) kaudu korraldatud enampakkumisi käsitlevatele aruannetele on nn varajastel enampakkumistel ja 1. jaanuarist 2013 kuni 31. detsembrini 2018 korraldatud enampakkumistel müüdud 4 641 208 000 LHÜd.

Ajavahemikul 1. jaanuarist 2013 kuni 31. detsembrini 2018 eraldati tasuta, sealhulgas uute osalejate reservist 5 162 023 498 (10).

Euroopa Investeerimispangas on programmi „NER300“ raames rahaks ümber arvutatud 300 000 000 LHÜd (11).

Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2018 tekkinud heitkogustega 434 049 616 (12).

3.2. Nõudlus

Nõudluse leidmiseks liidetakse käitistes ajavahemikul 1. jaanuarist 2013 (13) kuni 31. detsembrini 2018 tekkinud summaarsele tõendatud heitkogusele, mis on 10 631 597 033, (14) samal perioodil kehtetuks tunnistatud LHÜde arv, mis on 315 083 LHÜd.

3.3. Turustabiilsusreservi maht

Käesoleva teatisega hõlmatud ajavahemikul LHÜsid reservis ei olnud (15).

3.4. Ringluses olevate LHÜde koguarv

Eespool kirjeldatust lähtuvalt on ringluses kokku 1 654 909 824 LHÜd.

4. Kokkuvõte

Kooskõlas turustabiilsusreservi käsitlevate eeskirjadega lisatakse 12 kuu jooksul, st alates 1. septembrist 2019 kuni 31. augustini 2020, turustabiilsusreservi kokku 397 178 358 LHÜd.

Järgmine kord avaldatakse kõnealune näitaja 2020. aasta mais, et määrata kindlaks ajavahemikuks septembrist 2020 kuni augustini 2021 reservi lisatav kogus.

Tabel

Ülevaade

Pakkumine a) Teisest etapist üle kantud LHÜde arv 1 749 540 826 b) Ajavahemikul 1. jaanuarist 2013 kuni 31. detsembrini 2018 tasuta, sealhulgas uute osalejate reservist, eraldatud LHÜde koguarv 5 162 023 498 c) Ajavahemikul 1. jaanuarist 2013 kuni 31. detsembrini 2018 enampakkumistel, sh varajastel enampakkumistel, müüdud LHÜde koguarv 4 641 208 000 d) Euroopa Investeerimispangas programmi „NER300“ raames rahaks ümber arvutatud LHÜde arv 300 000 000 e) Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2018 tekkinud heitkogustega. 434 049 616 Kokku (pakkumine) 12 286 821 940





Nõudlus a) Käitiste tõendatud heitkogus tonnides ELi HKSi raames ajavahemikul 1. jaanuarist 2013 kuni 31. detsembrini 2018 10 631 597 033 b) Direktiivi 2003/87/EÜ artikli 12 lõike 4 kohaselt 31. detsembriks 2018 kehtetuks tunnistatud LHÜde arv 315 083 Kokku (nõudlus) 10 631 912 116





Turustabiilsusreservi maht Reservis olevate LHÜde arv 0 Ringluses olevate LHÜde koguarv 1 654 909 824

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).

(2) Euroopa Parlamendi ja nõukogu 6. oktoobri 2015. aasta otsus (EL) 2015/1814, mis käsitleb ELi kasvuhoonegaaside heitkogustega kauplemise süsteemi turustabiilsusreservi loomist ja toimimist ning millega muudetakse direktiivi 2003/87/EÜ (ELT L 264, 9.10.2015, lk 1).

(3) Vt komisjoni teatis, C(2018) 2801 final, kättesaadav aadressil

https://ec.europa.eu/clima/sites/clima/files/ets/reform/docs/c_2018_2801_en.pdf

(4) Iga liikmesriigi panus turustabiilsusreservi ajavahemikul 1. jaanuarist kuni 31. augustini 2019 avaldati komisjoni aruandes Euroopa Parlamendile ja nõukogule Euroopa CO2-turu toimimise kohta (COM(2018) 842 final) 17. detsembril 2018 ja see aruanne on kättesaadav aadressil https://ec.europa.eu/clima/sites/clima/files/ets/docs/com_2018_842_final_en.pdf

(5) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3), kättesaadav aadressil http://eur-lex.europa.eu/legal-content/EN/TXT/?uri=uriserv:OJ.L_.2018.076.01.0003.01.ENG&toc=OJ:L:2018:076:TOC

(6) S.o 2 % kuus.

(7) See näitaja hõlmab ka nn varajasi enampakkumisi, st ajavahemikul 2013–2020 kehtivaid LHÜsid, mis müüdi enampakkumisel enne 1. jaanuari 2013.

(8) Vt 2015. aasta aruanne CO2-turu kohta: COM(2015) 576.

(9) Kättesaadavad järgmistel aadressidel: http://www.eex.com/en/products/environmental-markets/emissions-auctions/archive ja https://www.theice.com/marketdata/reports/148

(10) Vastavalt 1. aprillil 2019 tehtud väljavõttele ELi tehingulogist.

(11) Esimese osana 2011. ja 2012. aastal müüdud 200 miljonit LHÜd ning teise osana 2013. ja 2014. aastal müüdud 100 miljonit LHÜd, üksikasjalikum teave on esitatud aadressil

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(12) Vastavalt 1. aprillil 2019 tehtud väljavõttele ELi tehingulogist.

(13) Teave tõendatud heitkoguste kohta ajavahemikul 2008–2012 on esitatud ülekantud ühikute koguarvu käsitlevates selgitustes (jaotis 3.1).

(14) See summaarne tõendatud heitkogus põhineb 1. aprillil 2019 tehtud väljavõttel ELi tehingulogist ja selle puhul on arvesse võetud 31. märtsiks 2019 esitatud andmed tõendatud heitkoguste kohta. Seepärast ei kajastu selles arvus pärast nimetatud kuupäeva heitkoguste kohta esitatud andmed.

(15) Teatises on esitatud 2018. aasta lõpuks ringluses olnud LHÜde koguarv. Turustabiilsusreserv toimib alates 1. jaanuarist 2019. 2017. aastal ringluses olnud LHÜde koguarvule tuginedes lisatakse ajavahemikul 1. jaanuarist kuni 31. augustini 2019 reservi ligikaudu 265 miljonit LHÜd.